Ftit wara r-revoluzzjoni tal-1959 il-firma ta' Che Guevara, bħala l-President tal-Bank Kuban sabet ruħha fuq il-flus Kubani. Illum, sebgħa u ħamsin sena wara, f'Kalabrija, fuq ċertu flus, mhux firma biss tinsab, imma saħansitra stampa tiegħu stess. Meta tqis kemm il-darba il-wiċċ fotoġeniku taċ-Che dar mad-dinja, xi drabi anke biex iservi bħala publiċità għal kumpaniji li żgur għandhom ideali differenti minnu, faċli wieħed ma jistgħaġibx wisq u jibqa' sejjer għal riħu. Imma dawn il-flus b'Che Guevara fuqhom m'humiex sempliċi stunt publiċitarju imma parti minn proġett mill-isbaħ imwelled minn Giovanni Maiolo, uffiċjal fil-Kunsill ta' Goiosa, fil-qiegħ taż-żarbun tal-Italja, li ħafna drabi sforz l-ekonomija dipressiva tagħhom, tinħass bħala qiegħ bla lasktu. Fir-raħal ċkejken ta' Goiosa jgħixu 7,500 ruħ. Dan ir-raħal jilqa' ħamsa u sebgħin (1% tal-popolazzjoni) bejn immigranti li għadhom qed ifittxu ażil u refuġjati. Fl-aħħar elezzjoni reġjonali, Salvatore Fuda li llum huwa s-Sindku, ppropona fil-manifest elettorali tiegħu li r-raħal tiegħu għandu jilqa' refuġjati u immigranti. Fuda ma kienx sempliċiment ħalliem, imma wkoll prattiku, u x'aktarx inspirat minn x'ġara f'Riace, raħal ieħor ċkejken ftit 'il bogħod. Riace ftit qabel kien raħal minsi, personifikazzjoni tal-kanzunetta 'Ghost Town' tal-Ispecials. Il-ftit nies li kien baqa' kienu dejjem qed jonqsu, min billi jimxi lejn it-Tramuntana tal-pajjiż u min għal aktar lil hinn. Is-sindku Domenico Lucano irribatta dan billi fetaħ il-bibien ta' raħal twelidu għall-immigranti u b'hekk fl-aħħar ta ħajja lil dan ir-raħal. L-iskejjel ma baqgħux vojta. L-għalliema għal darba reġa' beda jkollhom udjenza. Ir-rota ekonomika ngħatat iż-żejt minn sors li ħafna nies kienu jarawha bħala bastun fir-rota. Għal kull immigrant, il-Kunsill ta' Goiosa jirċievi €35 kuljum, u għalhekk qrib il-miljun ewro fis-sena. Dawn iridu jkopru kull bżonn li immigrant ikollu, fosthom ikel, akkomodazzjoni, tagħlim tal-lingwa u servizzi ta' saħħa. Il-bqija jingħataw bħala flus fil-but. U hawnhekk jidħlu l-flus b'wiċċ Che Guevara. L-immigranti minflok Ewros kontanti jingħataw flus b'wiċċ Che Guevara, li kull waħda hija ekwivalenti għal €10. Flus simili huma ta' €20 b'wiċċ Hugo Chavez u ta' €50 b'wiċċ Karl Marx. Il-kundizzjoni ta' dawn il-flus hija li dawn jistgħu jintużaw biss f'Goiosa. Sidien il-ħwienet jaċċettaw dawn il-flus u wara jsarrfuhom għand il-Kunsill, u jirrealizzaw b'mod konkret li dawn in-nies li ħafna minnhom ħarbu mill-persegwitazzjoni qed jgħinu lin-negozji tagħhom. Meta staqsejt lil Giovanni Maiolo, jekk dawn il-flus joħolqux atmosfera tossika ta' "aħna u huma", Maiolo weġibni b'passjoni li huwa min huwa maqtugħ mir-realtà u jrid jiżra' l-firda li jirraġuna hekk. "Ir-realtà hija li l-fondi biex ngħinu lill-immigranti għandhom effett pożittiv ħafna fuq l-ekonomija tar-raħal. F'Goiosa, għoxrin ruħ jaħdmu b'mod dirett mal-immigranti. Għandna sittax -il dar li llum bis-saħħa ta' hekk huma mikrija, meta qabel kienu vojta, u għalhekk il-propjetarji Kalabriżi issa qed jaqilgħu minnhom. L-immigranti għandhom bżonn jagħmlu x-xirjiet tagħhom, u x-xirjiet tagħhom jagħmluhom f'Goiosa." Meta l-merħba tkun awtentika tagħti l-frott.